लिखा- साहेब जेल में डालकर मुझे कष्ट पहुंचा सकते हो, मेरे हौसले नहीं तोड़ सकते
Delhi Deputy CM Manish Sisodia Liquor Policy Case - Follow Delhi Liquor Scam Latest News Updates On Dainik Bhaskar. आबकारी घोटाले में CBI और ED के द्वारा भ्रष्टाचार मामले में गिरफ्तारी के बाद रिमांड में चल रहे पूर्व डिप्टी CM मनीष सिसोदिया ने तिहाड़ जेल से ही केंद्र सरकार पर हमला बोला है।
आबकारी घोटाले में CBI और ED के द्वारा भ्रष्टाचार मामले में गिरफ्तारी के बाद रिमांड में चल रहे पूर्व डिप्टी CM मनीष सिसोदिया ने तिहाड़ जेल से ही केंद्र सरकार पर हमला बोला है। सिसोदिया ने कहा है कि अंग्रेजों ने भी स्वतंत्रता सेनानियों को कष्ट दिए। सिसोदिया ने कहा है कि जेल में कष्ट पहुंचाया जा सकता है पर वो मेरे हौसला को नहीं तोड़ सकते।
सिसोदिया के आधिकारिक ट्विटर हैंडल से शनिवार को किए गए एक ट्वीट में लिखा है- साहेब जेल में डालकर मुझे कष्ट पहुंचा सकते हो, मगर मेरे हौसले नहीं तोड़ सकते, कष्ट अंग्रेजों ने भी स्वतंत्रता सेनानियों को दिए, मगर उनके हौसले नहीं टूटे। जेल से मनीष सिसोदिया का संदेश।
बता दे कि ED के द्वारा आबकारी घोटाले में 290 करोड़ रुपए कथित तौर पर भ्रष्टाचार अर्जित रकम के मामले में सिसोदिया से पूछताछ करना है।
सिसोदिया पर अन्य लोगों के साथ साजिश रचने का आरोप
जांच के दौरान पता चला है कि सिसोदिया पर दोषपूर्ण आबकारी नीति तैयार करने के लिए अन्य लोगों के साथ मिलकर साजिश रचने का आरोप है। ईडी ने अदालत में यह भी दावा किया कि सिसोदिया ने अपने फोन को नष्ट कर दिया, जो जांच में एक महत्वपूर्ण सबूत है।
ED के वकील ने आरोप लगाया कि सिसोदिया ने आबकारी घोटाले के बारे में गलत बयान दिया और एजेंसी आरोपियों की कार्यप्रणाली का पता लगाना चाहती है और अन्य आरोपियों के साथ उनका आमना-सामना कराना चाहती है।
सत्येंद्र जैन के निर्देश पर इसी ‘VVIP’ सेल में खुद बंद था
ठगी के मामले में दिल्ली के मंडोली जेल में बंद महा ठग सुकेश चंद्रशेखर ने दिल्ली के LG वीके सक्सेना को पत्र लिखकर जेल अधिकारियों के द्वारा आबकारी घोटाले में गिरफ्तार सिसोदिया को नियम के विरूद्ध ‘VIP’ सेल में रखने का आरोप लगाया है।
LG को लिखे नए पत्र में सुकेश ने दावा किया है कि आबकारी घोटाले में गिरफ्तार मनीष सिसोदिया को तिहाड़ जेल के ‘VIP’ सेल में रखा गया है। सुकेश का कहना है कि इस वार्ड में अन्य सुविधाओं के अलावा लकड़ी के फर्श हैं। ऐसी सुविधाएं अब तक केवल हाई प्रोफाइल कैदियों को दी गई हैं।
सुकेश ने केजरीवाल पर झूठी कहानी बनाने का लगाया आरोप
सुकेश चंद्रशेखर ने CM अरविंद केजरीवाल और आप पर गैंगस्टरों के साथ सिसोदिया की कैद और उनकी जान को खतरे के बारे में झूठी कहानियां फैलाने का भी आरोप लगाया है। सुकेश ने पत्र में आरोप लगाया है सिसोदिया जेल-1 के वार्ड नंबर 9 में बंद हैं, जो तिहाड़ जेल की VVIP सेल है।
यह हाई प्रोफाइल VIP कैदियों के लिए एक विशेष वार्ड है जो लगभग 20 हजार वर्ग फुट में है। सुकेश के अनुसार स्पेशल वार्ड में केवल 5 सेल मौजूद हैं। सुकेश का कहना है कि जिस वार्ड में सिसोदिया को रखा गया है उसमें सभी सुविधाएं मौजूद हैं। इसमें घूमने के लिए एक विशेष बड़ा बगीचा, एक विशेष बैडमिंटन कोर्ट और फूड एरिया शामिल है।
इस वार्ड में कई हाई प्रोफाइल लोग कैद रह चुके हैं
इस वार्ड में सहारा समूह के सुब्रत रॉय, कलमाडी, अमर सिंह, ए राजा और हाल ही में यूनिटेक के संजय चंद्रा जैसे वीआईपी कैदी रह चुके हैं। सुकेश ने एलजी को लिखे पत्र में कहा है कि सत्येंद्र जैन के निर्देश पर मैं खुद 2017/2018 में इसी ‘VIP’ सेल में बंद था। सुकेश ने लिखा है कि सिसोदिया के सेवा में जेल अधिकारियों ने कुछ पुराने कैदियों और सेवादारों को रखा है।
ये कैदी गंभीर अपराधी नहीं हैं। हाल ही में आप ने तिहाड़ जेल में सिसोदिया की सुरक्षा को लेकर चिंता जताई थी। आप ने आरोप लगाया था कि सिसोदिया को खूंखार अपराधियों के साथ रखा जा रहा है। आप सांसद संजय सिंह ने आरोप लगाया है कि सिसोदिया को जेल में विपश्यना प्रकोष्ठ में रखने से इनकार कर दिया गया है।
इधर, तिहाड़ के तीन नंबर जेल में मिले सर्जिकल ब्लेड, फोन और ड्रग्स
एशिया के सबसे सुरक्षित जेल में शुमार तिहाड़ जेल के जेल नंबर 3 में पुलिस को सर्जिकल ब्लेड, फोन और ड्रग्स मिले हैं। तिहाड़ जेल नंबर 3 में एक पैकेट से 23 सर्जिकल ब्लेड, स्मार्टफोन और ड्रग्स बरामद किया गया है। 9 मार्च की सुबह तिहाड़ जेल प्रशासन के द्वारा छानबीन में ये अवैध सामान बरामद किया गया है।
बताया जा रहा है कि 9 मार्च की सुबह कैदियों की हरकतें देखने के बाद जेल प्रशासन को शक हुआ। सुबह तकरीबन 6 बजे कैदी जेल के परिसर के अंदर किसी वारदात को अंजाम देने की मंशा बना रहे थे। जेल में तैनात आरक्षी की सूचना के आधार पर जेल अधिकारियों ने छापेमारी की। छापेमारी में ये संदिग्ध सामान बरामद हुए हैं।
वहीं, मनीष सिसोदिया को भी यहां जेल नंबर एक में रखा गया था। हालांकि, शुक्रवार को ही उन्हें 7 दिन की ईडी कस्टडी में भेज दिया गया है। आम आदमी पार्टी ने जेल में सिसोदिया की सुरक्षा पर सवाल उठाए थे तो वहीं बीजेपी ने यह कहकर पलटवार किया था कि तिहाड़ जेल का प्रबंधन और नियंत्रण दिल्ली सरकार के पास ही है।
दिल्ली शराब घोटाले से जुड़ी ये खबर भी पढ़ सकते हैं...
दिल्ली शराब घोटाला...केजरीवाल से भी पूछताछ कर सकती है CBI-ED
आबकारी नीति घोटाले को दिल्ली के CM अरविंद केजरीवाल भले ही फर्जीवाड़ा मान रहे हों, पर मामले की जांच कर रही CBI टीम जिस तरह डिजिटल और फॉरेंसिक सबूत जुटा रही है, इससे भविष्य में केजरीवाल सरकार की मुसीबत बढ़ सकती है। मनीष सिसोदिया से रिमांड में हुई पूछताछ के बाद अब मुख्यमंत्री अरविंद केजरीवाल को भी CBI-ED के दफ्तर बुलाया जा सकता है। पूरी खबर यहां पढ़ें... 